看花吟
作者：陳著
朝代：宋

paragraphs: 少陵野老老更癡，看花看開千萬枝。
安樂窩中打乖叟，看花只看半開時。
二賢看花各有意，我亦有意看離披。
紅飛換得綠陰出，瀟灑頗與老眼宜。
麥風揚塵野色秀，梅雨蒸葉香氣滋。
避人好鳥著巢穩，爭春蜂蝶今何之。
本來生意無間斷，靜看遊戲造物兒。
不觀聖人畫剝卦，剝窮於上復下隨。
嗟乎人事正如此，盛非終盛衰非衰。
衰盛相乘乃常理，盛不必喜衰奚悲。
誰知世情偏喜盛，我看花衰我自知。